Moordverdagte beweer kapers het haar man vermoorŉ Vrou wat daarvan beskuldig word dat sy haar 60-jarige man laat vermoor het, het Dinsdag in die hooggeregshof in Pietermaritzburg getuig dat hy deur kapers vermoor is. Thenjiwa Ignatia Griffiths (31) sê een van die kapers het haar probeer verkrag tydens die beweerde voorval naby Colenso in Januarie 2006. Sy het getuig nadat regter Rishi Seeogbin ŉ aansoek om haar ontslag geweier het. Seegobin sê die staat het ŉ prima facie-saak teen Griffiths. Die staat beweer dat Griffiths twee mans gehuur het om haar man, Alan, te vermoor. Volgens die staat het die twee mans hul as rylopers voorgedoen en het Griffiths haar man oorreed om hulle op te laai. Nadat hy die twee mans opgelaai het, het hulle hom glo verwurg. Volgens die staat wou Alan van sy vrou skei en het hy ŉ beskermingsbevel teen haar gekry aangesien sy glo geweier het dat hy sy familie kontak. Griffiths beweer hulle is gekaap en sê een van die kapers het haar gedwing om haar klere uit te trek. Sy beweer sy kon ontsnap en dat ŉ verbygaande motoris haar opgelaai en na die Estcourt-polisiestasie gevat het om die kaping aan te meld. Sy het getuig dat sy net ŉ bra aangehad het en dat sy kaal in ŉ kamer by die polisiestasie moes sit en wag. Sy sê polisiebeamptes het die kamer binnegekom om haar kaal te sien en nie om ŉ onderhoud met haar te doen of haar by te staan nie. Volgens Griffiths het ŉ polisievrou uiteindelik gesê dat daar vir haar klere gebring sal word waarna sy na die Colenso-polisiestasie geneem is. Die saak duur voort.